'Op en af': Ontmoet die regisseur | Netwerk24
Deur SZ Minnaar 21 Januarie 2020 07:11
Liezl Spies, regisseur van Op en Af.
1. In vergelyking met jou vorige projekte, hoe was dit om in blitsreeks-formaat te skiet?
Dit was ’n eerste keer vir my, maar ’n wonderlike ervaring. Dit het ’n rukkie gevat om aan gewoond te raak, maar toe ons eers die ritme kry, was dit baie lekker.
2. Wat dink jy is die potensiaal van hierdie formaat met stromingsdienste en aanlyn vermaak wat al hoe prominenter raak?
Ek dink die potensiaal is definitief daar. Veral omdat die gehoor nou daaraan gewoond is om enige mediaformaat aanlyn te kan stroom. Wat hierdie reeks lekker maak, is dat episodes net vyf minute lank is en daagliks gestroom kan word.
3. Diaan Lawrenson, een van die vervaardigers, het gesê 'Op en af' sou seker ook in ’n drama-genre vertel kon word, maar julle het ’n vars Suid-Afrikaanse komediestyl gekies. Hoekom is komedie die geskikte keuse en wat is die uitdagings van geslaagde komedie?
Komedie se geheim is alles in die ritme. Ons het besluit op ’n lekker vinnige skietstyl sodat die dialoog op skerm aangehelp word. Hoekom ons eerder op ’n komiese aanslag besluit het, is dat dit lig en vinnig is en dat ’n mens moet lag vir al die dinge wat soms verkeerd loop in jou lewe. Ons trotseer genoeg drama in ons daaglikse lewe.
4. Wat is jou inspirasie as regisseur?
My inspirasie was nog altyd die talent of akteurs wat die dialoog lewe gee en goeie tekste. My “artistic vision” kom sodra ek die tekste lees. Dit is dan ’n wonderlike gevoel om alles in my kop te sien afspeel.
LEES OOK: Ontmoet die skrywer van 'Op en af'
5. Vir Op en af het julle by ’n hotel in Kaapstad geskiet terwyl dit ook oop was vir gaste. Vertel meer van daardie ervaring.
Dit was by tye baie moeilik. Ons het ’n ongelooflik-gelaaide skietskedule gehad en ons kon nie sekere dele van die hotel afsluit nie, so die gaste het gekom en gegaan soos hulle wil. Maar andersins is dit ’n pragtige ligging.
6. Wat was die dinamika op stel en hoe het almal oor die weg gekom?
Dit was ’n ongelooflike crew en cast. Ons was soos een groot, mal familie. En ons het bitter baie gelag!
7. Sonder om te veel te verklap, waarna kan mense uitsien in Op en af?
Die doen en late van drie getroude paartjies, ’n huweliksberader, ’n vriendin en ’n veiligheidswag. Almal bly in dieselfde woonstelblok en hul lewe spoel oormekaar met baie intriges en verrassings.
8. Wie is jou gunstelingkarakter? Hoekom?
Dit is vir my baie moeilik om te kies. Almal het op ’n ander manier in my hart gekruip.
9. Wie is die karakter in Op en af waarmee jy die minste vereenselwig? Hoekom?
Dit moet seker maar Frans (vertolk deur Neels van Jaarsveld) wees. Ek het sy karakter baie geniet omdat hy ’n baie eenvoudige uitkyk op die lewe het. Hy verstaan nie komplikasies nie en vermy dit sover hy kan.
LEES OOK: Neels en Nadia gesels oor Op en af
10. Hou jy nog ’n paar idees vir ’n tweede seisoen of wat is die moontlikheid dat daar ’n tweede seisoen gaan wees?
Ek hou altyd duimvas vir ’n opvolgreeks. Veral omdat ons almal so lekker saam gewerk het en ek dink regtig die gehoor gaan aanklank vind by al die karakters. Ek is ook oortuig daarvan dat Leon Kruger (Op en af se skrywer) nog baie idees het waarmee ons kan werk.
Op en af begin op 3 Februarie op Netwerk24.
Op en af is ’n aanlyn blitsreeks wat deur VIA en Netwerk24 vervaardig word en op Netwerk24 uitgesaai word. Netwerk24-intekenare kan tot einde April elke weeksdag na ’n vyf-minuut-episode van Op en af op Netwerk24 kyk.
Wie speel in die reeks?
Charlton George en Quanita Adams vertolk die rolle van André en Bev Mouton. Hulle is die paartjie wat die langste getroud is. Hulle lyk gelukkig, maar eintlik het Bev ’n geheime lewe waarvan André niks weet nie.